
Text rozhodnutia
Súd: Krajský súd Nitra Spisová značka: 11S/141/2014 Identifikačné číslo súdneho spisu: 4014200733 Dátum vydania rozhodnutia: 01. 04. 2015 Meno a priezvisko sudcu, VSÚ: JUDr. Marta Molnárová ECLI: ECLI:SK:KSNR:2015:4014200733.1 ROZSUDOK V MENE SLOVENSKEJ REPUBLIKY Krajský súd v Nitre, v senáte zloženom z predsedníčky senátu JUDr. Marty Molnárovej a členiek senátu JUDr. Dariny Vargovej a JUDr. Violy Takáčovej, PhD., v právnej veci žalobcu: S. J., bytom H.. XXXX/ XX, K., zastúpený JUDr. Ervinom Erdélyim, advokátom, so sídlom P. Blahu 7/A, Nové Zámky, proti žalovanému: Slovenský poľovnícky zväz - Poľovnícke združenie Obid, so sídlom Obid, zastúpený Mgr. Petrom Nyúlom, advokátom, so sídlom Kpt. Jaroša 4, Levice, o preskúmanie zákonnosti rozhodnutia žalovaného - oznámenie o zániku členstva zo dňa 16. mája 2014, takto r o z h o d o l : Súd z r u š u j e rozhodnutie žalovaného - oznámenie o zániku členstva zo dňa 16. mája 2014 podľa § 250j ods. 3 Občianskeho súdneho poriadku a vec vracia žalovanému na ďalšie konanie. Žalovaný je povinný zaplatiť žalobcovi náhradu trov konania v sume 279,73 eur na účet právneho zástupcu žalobcovi, do 15-tich dní od právoplatnosti rozsudku. o d ô v o d n e n i e : Podanou žalobou sa žalobca domáhal preskúmania zákonnosti postupu a rozhodnutia - oznámenie o zániku členstva zo dňa 16. mája 2014, v zmysle ktorého mal žalobca porušiť stanovy SPZ, a to ust. § 29 ods. 1, ods. 3 písm. c/, v zmysle ktorého členom PZ môže byť len člen SPZ, a preto došlo k automatickému zániku jeho členstva v PZ Obid. Žalovaný v oznámení poukázal na čl. 7 bod 1 Stanov PZ Obid, podľa ktorého „členom PZ môže byť len člen SPZ s platným poľovným lístkom ktorý je oboznámený so Stanovami PZ a internými predpismi PZ“. Žalobca proti uvedenému listu žalovaného dňa 30. 05. 2014 podal odvolanie, ktoré malo byť postúpené členskej schôdzi PZ Obid, a to v súlade s čl. 10 bod 4 písm. h/ Stanov PZ Obid. K takémuto postupu, ktorý by bol v súlade so všeobecnými zásadami právneho poriadku Slovenskej republiky a v súlade s internými predpismi, tak SPZ, ako aj PZ Obid, však nedošlo, nakoľko žalobca nebol nikdy, s výnimkou listu zo dňa 16. 05. 2014, písomne vyrozumený dostatočným spôsobom, z akého dôvodu jeho členstvo v PZ Obid zaniklo. Je toho názoru, že žalovaný nepostupoval v súlade so zákonom, nakoľko došlo k evidentnému porušeniu zásad zákonnosti, ako aj interných predpisov SPZ a PZ Obid. Právny zástupca žalobcu vyzval žalovaného k náprave, k odstráneniu nedostatkov, ako i k zrušeniu rozhodnutia o zániku členstva žalobcu v PZ Obid výzvou zo dňa 17. 07. 2014. Žalovaný odpovedal na túto výzvu listom zo dňa 31. 07. 2014, v ktorom vyjadril svoje stanovisko k veci tak, že jeho členstvo v PZ Obid zaniklo dňom zániku jeho členstva v SPZ. Takýmto postupom žalovaný porušil ust. § 29 ods. 1 Stanov SPZ, ako i naň nadväzujúce ust. čl. 7 bod 1 Stanov PZ Obid, keďže obmedzuje základné ústavné právo na slobodu združovania, zakotvené v článku 29 Ústavy SR. V tomto smere poukázal na § 3 zák. č. 83/1990 Zb. z. o združovaní občanov v znení neskorších predpisov, v zmysle ktorého „nikto nesmie byť nútený k združovaniu, k členstvu v združeniach, ani k účasti na ich činnosti a zo združenia môže každý slobodne vystúpiť“. Ďalej poukázal na nezákonný postup žalovaného v tom, že stanovy SPZ, ako aj stanovy PZ Obid ukladajú osobám povinnosť byť členom SPZ na to, aby mohli byť členom akéhokoľvek iného poľovníckeho združenia, čo považuje za obsolútne obmedzujúce a v rozpore s Ústavou SR, ako i zákonmi a zásadami právneho poriadku. V zmysle § 1 ods. 1 Stanov SPZ združenie SPZ bolo založené ako združenie občanov podľa zák. č. 83/1990 Z. z., a preto členstvo v ňom je zásadne dobrovoľného rázu. V žiadnom prípade sa totiž podľa zákona nejedná o žiadnu stavovskú organizáciu združujúcu poľovníkov, a preto nie je možné vynucovať členstvo v ňom za účelom zachovania statusu poľovníka. Zákon č. 274/2009 Z. z. o poľovníctve v znení neskorších predpisov v žiadnom svojom ustanovení neukladá povinnosť združovať sa v SPZ. Táto podmienka by mohla byť dedukovaná iba v § 51 citovaného zákona, ktorý v odseku 4 písm. d/ hovorí, že držiteľ poľovného lístka musí byť členom komory. Je toho názoru, že pre osobu vykonávajúcu činnosť poľovníka musí byť postačujúce, aby sa organizovala v jednom združení a v nijakom ohľade nie je potrebné, aby bola členom dvoch. Za členstvo v komore je preto možné považovať aj členstvo v príslušnom poľovníckom združení, nevyžaduje konkrétne členstvo v SPZ. Ďalej uviedol, že stanovisko žalovaného v danej veci je nejednoznačné a chaotické jednak z dôvodu, že odvolanie žalobcu zo dňa 30. 05. 2014 žalobca nikdy nebol písomným spôsobom zo strany žalovaného upozornený, že na zasadnutí členov PZ Obid, konanom dňa 11. 05. 2014, sa bude prejednávať jeho vylúčenie. Takýmto spôsobom mu nebola poskytnutá primeraná lehota na prípravu. Ďalej z reakcie žalobcu (zasadnutie žalobcovi zaslané dňa 13. 05. 2014) vyplýva, že na zasadnutí bol žalobca vyzvaný, aby opustil miestnosť, v ktorej sa zasadnutie konalo, nakoľko je členom Slovenského loveckého a Ochranného spolku Pribina v Nitre, hoci žiaden predpis, dokonca ani stanovy SPZ a PZ Obid nezakazujú členstvo v inom občianskom združení. Poukázal na § 6 ods. 4 Stanov SPZ, z ktorého vyplýva, že „člen SPZ môže byť evidovaný len v jednej okresnej/regionálnej organizácii Slovenského poľovného zväzu, avšak Slovenský lovecký a ochranný spolok Pribina v Nitre (ďalej len SLOP), nie je organizáciou SPZ, lebo sa jedná iba o občianske združenie a preto členstvo v SLOP nemôže v nijakom prípade zakladať podmienku na zánik členstva v SPZ, ako ani v PZ Obid. Z listu, ktorý zaslal žalovaný žalobcovi dňa 16. 05. 2014, vyplýva, že dôvodom na vylúčenie žalobcu z PZ Obid bola skutočnosť, že sa nevedel preukázať platným preukazom člena SPZ. Dodal, že platným preukazom člena SPZ je ale poľovný lístok, ktorý má žalobca stále platný a k dispozícii. Je toho názoru, že neexistuje zákonný dôvod na to, aby bol žalobca vylúčený z poľovného združenia, v ktorom celý život pôsobil a bol jeho zakladajúcim členom. Žalobca do podania žaloby nedisponuje nijakým relevantným písomným vyrozumením zo strany SPZ o zániku jeho členstva, a preto mu nie je ani známe, na základe akej skutočnosti by jeho členstvo v SPZ bolo zaniklo. Vzhľadom na uvedené je toho názoru, že rozhodnutím žalovaného došlo k ukráteniu práv žalobcu, keďže nemôže vykonávať činnosť poľovníka. Žalovaný na výzvu súdu podal v predmetnej veci písomné vyjadrenie k žalobe, v ktorom uviedol, že neuznáva uplatnený nárok žalobcu. K samotnej žalobe uviedol, že žalobný petit je nesprávny, ak vymedzenie práv a im zodpovedajúce povinnosti v ňom obsiahnuté sú nepreskúmateľné, neurčité alebo nezrozumiteľné a prevzatie takéhoto petitu do výroku súdneho rozhodnutia by podľa jeho názoru malo za následok, že rozhodnutie by bolo nevykonateľné. Poukázal na časť žaloby o uloženie povinnosť vykonať zmenu Stanov PZ Obid v článku 7 bod l a bod 8 písm. c/ tak, aby boli tieto ustanovenia v súlade s Ústavou SR a jej právnym poriadkom, je neurčitý a nevykonateľný (§ 43 ods. 1 OSP). Žalovaný Poľovnícke združenie Obid je v zmysle § 3 ods. 3 Stanov Slovenského poľovníckeho zväzu zo dňa 01. 07. 2012 organizačnou zložkou Slovenského poľovníckeho zväzu (ďalej len SPZ). Podľa listu SPZ, Okresná organizácia v Nových Zámkoch zo dňa 08. 09. 2014, Rada SPZ stanovila členské príspevky za rok 2011, 2012, 2013 dňa 09. 12. 2010 tak, že splatnosť bola určená do 31. 11. bežného roka. Podľa tohto potvrdenia žalobca platil členské príspevky od roku 2008 do 2012 vo výške 30,- eur/rok, za ďalšie roky, t. j. za rok 2013 a 2014 žalobca členský príspevok nezaplatil. Členstvo žalobcu v SPZ nezaniklo na základe rozhodnutia žalovaného, vydaného podľa § 9 písm. b/ Stanov SPZ, ale na základe právnej skutočnosti (opomenutím žalobcu včas zaplatiť členský príspevok) podľa § 9 písm. c/ Stanov SPZ dňa 02. 11. 2013 (zrejme žalovaný mienil uviesť dátum 02. 12. 2013) - nasledujúci pracovný deň po 30. 11. 2013, kedy žalobca nezaplatil členský príspevok za rok 2013 v určenej lehote. V danej veci neexistuje žiadne rozhodnutie žalovaného zo dňa 16. 05. 2014 o vylúčení žalobcu z poľovníckeho združenia, a preto nie je možné predložiť administratívny spis. Žalobca dňa 16. 05. 2014 už nebol členom SPZ a členom žalovaného. Je toho názoru, že žalobca by sa skôr mohol domáhať určovacou žalobou, či je alebo nie je členom SPZ a žalovaného a v tomto prípade by Krajský súd v Nitre nebol vecne príslušný na prejednanie veci. Krajský súd v Nitre ako súd vecne a miestne príslušný (§ 246 ods. 1, § 246a ods. 1 OSP), preskúmal žalobou napadnuté rozhodnutie žalovaného - oznámenie o zániku členstva zo dňa 16. mája 2014, ako i konanie, ktoré predchádzalo jeho vydaniu podľa § 247 ods. 1 a nasl. OSP v rozsahu dôvodov žaloby a dospel k záveru, že oznámenie je potrebné zrušiť podľa 250j ods. 3 OSP a vec vrátiť žalovanému na ďalšie konanie, lebo je nepreskúmateľné pre neúplnosť spisov správneho orgánu. Súd takto rozhodol bez nariadenia pojednávania rozsudkom v pomere hlasov 3:0, a to s poukazom na ust. § 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov. Podľa § 244 ods. 1 OSP v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 244 ods. 2 OSP v správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie správneho orgánu"). Podľa § 244 ods. 3 OSP rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 247 ods. 1 OSP podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Podľa čl. 46 ods. 2 Ústavy Slovenskej republiky kto tvrdí, že bol na svojich právach ukrátený rozhodnutím orgánu verejnej správy, môže sa obrátiť na súd, aby preskúmal zákonnosť takéhoto rozhodnutia, ak zákon neustanoví inak. Z právomoci súdu však nesmie byť vylúčené preskúmanie rozhodnutí týkajúcich sa základných práv a slobôd. Podľa § 1 zákona č. 274/2009 Z. z. o poľovníctve a o zmene a doplnení niektorých zákonov, tento zákon upravuje: e) vznik, registráciu a zánik poľovníckej organizácie, f) organizáciu, postavenie a pôsobnosť Slovenskej poľovníckej komory (ďalej len "komora"). Podľa § 32 ods. 1 zákona o poľovníctve, na účely tohto zákona sa poľovníckou organizáciou rozumie právnická osoba zriadená podľa tohto zákona, ktorá a) je organizáciou, ktorá nie je založená na účel dosiahnutia zisku, ktorá združuje občanov Slovenskej republiky, ktorí sú držiteľmi poľovných lístkov, a iné fyzické osoby na účel ochrany a presadzovania oprávnených záujmov svojich členov na úseku poľovníctva, b) má sídlo na území Slovenskej republiky, c) je zapísaná v centrálnom registri, ktorý vedie ministerstvo, d) riadi svoju činnosť stanovami, ktoré musia byť v súlade s týmto zákonom a ostatnými, všeobecne záväznými právnymi predpismi. Poľovnícka organizácia môže mať svoje organizačné zložky, ktoré majú právnu subjektivitu v rozsahu určenom v stanovách poľovníckej organizácie (ods. 2). Podľa § 79 ods. 1 zákona o poľovníctve, na konanie podľa tohto zákona sa vzťahuje všeobecný predpis o správnom konaní, ak tento zákon neustanovuje inak. V poznámke je odkaz na zákon č. 71/1967 Zb. o správnom konaní. Podľa § 80 ods. 9 zákona o poľovníctve Občianske združenie registrované na výkon práva poľovníctva podľa osobitného predpisu (rozumej zákon o združovaní občanov) je poľovníckou organizáciou podľa tohto zákona. Úlohou súdu bolo preskúmať zákonnosť rozhodnutie žalovaného - oznámenie zo dňa 16. mája 2014 o zániku členstva žalobcu, že jeho členstvo v PZ Obid zaniklo dňom zániku jeho členstva v SPZ pre porušenie ust. § 29 ods. 1 Stanov SPZ, ako i naň nadväzujúce ust. čl. 7 bod 1 Stanov PZ Obid. Medzi účastníkmi konania nebolo sporné, že žalovaný je poľovníckou organizáciou podľa § 32 zákona č. 274/2009 Z. z., ktorá vznikla v súlade s ustanovením § 33 a 34 citovaného zákona o poľovníctve, resp. spĺňa podmienky § 80 ods. 9 tohto zákona. Tiež nebolo sporné, že jeho činnosť sa riadi Stanovami. Žalovaný ako Poľovnícke združenie Obid je v zmysle § 3 ods. 3 Stanov SPZ organizačnou zložkou Slovenského poľovníckeho zväzu (od 01. 07. 2012), avšak Stanovy PZ Obid súdu na základe výzvy nepredložil. Podľa § 1 ods. 3 písm. d/ zákona č. 83/1990 Zb. o združovaní občanov v znení účinnom od 01. 09. 2009 sa tento zákon nevzťahuje na združovanie občanov na výkon práva poľovníctva. V súvislosti s prijatím zákona o poľovníctve došlo k úprave postavenia poľovníckych združení. Kým pred účinnosťou tohto zákona bolo poľovnícke združenie občianskym združením, registrovaným na výkon práva poľovníctva, na ktoré sa vzťahovali ustanovenia zákona č. 83/1990 Zb. o združovaní občanov v znení neskorších predpisov. Podľa § 15 ods. 1 zákona o združovaní občanov bola stanovená možnosť súdnej ochrany člena združenia tým spôsobom, že člen združenia je oprávnený požiadať okresný súd v určenej lehote o preskúmanie nezákonného alebo stanovám odporujúceho rozhodnutia orgánu združenia. V uvedenom ustanovení bola teda upravená možnosť súdnej preskúmateľnosti rozhodnutia okresným súdom. Od 1. septembra 2009 bola takáto pôsobnosť vylúčená. V zmysle ustanovenia § 80 ods. 9 sa poľovnícke združenia považujú za poľovnícke organizácie podľa zákona o poľovníctve, ktorý je v tejto súvislosti potrebné považovať za lex specialis. Z citovaných právnych noriem, najmä z čl. 46 ods. 2 Ústavy Slovenskej republiky vyplýva, že vo veci žalobcu, ak by sa žalobca domáhal preskúmania rozhodnutí žalovaného, by bola daná právomoc všeobecného súdu v správnom súdnictve rozhodovať o rozhodnutiach žalovaného najmä so zreteľom na to, že podľa tvrdení žalobcu tieto rozhodnutia porušujú jeho základné práva. Jednou z podmienok, aby mohol súd v správnom súdnictve preskúmať rozhodnutie správneho orgánu, je to, že nejde o rozhodnutie, ktorého preskúmanie súdom je vylúčené v zmysle § 248 OSP. V nadväznosti na citované ustanovenie Občianskeho súdneho poriadku, ústavne súladný výklad vyžaduje, aby súd v konaní správneho súdnictva zisťoval, či rozhodnutie, resp. oznámenie správneho orgánu, ktoré mu bolo predložené na preskúmanie jeho zákonnosti, sa svojím obsahom súčasne nedotýka základných práv alebo slobôd účastníka konania, ktoré mu zaručuje Ústava Slovenskej republiky alebo Medzinárodná zmluva o ľudských právach a základných slobodách. Podľa ustálenej judikatúry, ako i nálezov Ústavného súdu SR, vrátane rozhodnutí Najvyššieho súdu SR, môžu byť predmetom preskúmania súdom i rozhodnutia (oznámenia) správneho orgánu, ktoré nemajú formálne náležitosti, avšak sa dotýkajú alebo sa môžu dotknúť práv a právom chránených záujmov fyzických alebo právnických osôb. Jednoznačne možno ustáliť, že predmetom súdneho prieskumu môže byť každé rozhodnutie, ktorým sa zakladajú, menia, rušia alebo ktorým môžu byť priamo dotknuté práva a povinnosti fyzických osôb i právnických osôb. Za spôsobilý predmet súdneho prieskumu sa v zmysle uvedených podmienok súdneho prieskumu a ustálenej súdnej praxe považujú aj oznámenie (pozri k tomu napr. nález Ústavného súdu Slovenskej republiky vo veci I. ÚS 354/08) alebo aj listy s charakterom rozhodnutia, vydané príslušným orgánom verejnej správy ako právnoaplikačné akty správnych orgánov uvedené v ustanovení § 3 ods. 6 Správneho poriadku. Aj keď sa na proces vydávania týchto aktom výslovne nevzťahuje všeobecný predpis o správnom konaní, v zmysle § 3 ods. 6 Správneho poriadku, ktorý spadá do časti upravujúcej základné pravidlá (obsahujúce všeobecné právne princípy správneho konania bez ohľadu na limitujúce zákonné ustanovenia v zmysle mnohých odporúčaní prijatých Výborom ministrov na pôde Rady Európy), platí, že ustanovenia o základných pravidlách konania uvedených v odsekoch 1 až 5 sa primerane použijú aj pri vydávaní osvedčení, posudkov, vyjadrení, odporúčaní a iných podobných opatrení. Nie je sporné, že rozhodnutie žalovaného (oznámenie o zániku členstva žalobcu) bolo vydané v čase účinnosti zákona č. 274/2009 Z. z., že príslušnými na rozhodovanie o zákonnosti rozhodnutí správneho orgánu - poľovníckeho združenia sú príslušné krajské súdy, a to i v otázke zániku členstva v poľovníckom združení. Uvedené oznámenie (rozhodnutie) je možné preskúmať súdom, keďže sa ním rušia alebo môžu byť priamo dotknuté práva fyzickej osoby (žalobcu) a žalovaný nepostupoval v súlade so zákon a stanovami, dôvod zániku členstva žalobcu v PZ, vzhľadom na obsah oznámenia zo dňa 16. 05. 2014 a podané vyjadrenie žalovaného, nie je jasný a zrozumiteľný, lebo ide o dva rozdielne dôvody zániku členstva s rozdielnym procesným postupom, ktorý nevylučuje konanie podľa zákona č. 71/1967 Zb. o správnom konaní ( § 79 ods. 1 zákona o poľovníctve), t. j. vydanie rozhodnutia s uvedením jasného dôvodu o zániku členstva v PZ pri dodržaní procesného postupu, ktorý je súdom preskúmateľný, či rozhodnutie má oporu v dôkazoch. V danej veci súd zistil z predložených listín žalobcom, že oznámenie žalovaného zo dňa 16. 05. 2014 sa týka zániku členstva žalobcu u žalovaného poľovníckeho združenia, vystavené Výborom PZ Obid, za porušenie § 29 ods. 1 Stanov SPZ, ako i Stanov PZ Obid. Z predložených listín žalovaného, a to Stanov Slovenského poľovníckeho zväzu Bratislava, ústredie, vyplýva, že členom PZ môže byť len člen SPZ (ods. 1) a že členstvo v PZ zaniká zánikom členstva v SPZ (ods. 3 písm. c/). Z odôvodnenia uvedeného oznámenia zo dňa 16. 05. 2014 vyplýva, že žalobca bol upozornený zo strany výboru PZ Obid na nerešpektovanie uznesenia z VČS PZ Obid zo dňa 28. 02. 2014, na ktorej bol žalobca prítomný a bol upozornený, aby si „doriešil členstvo v SPZ“ do termínu konania ČS PZ Obid, ktorá sa konala dňa 11. 05. 2014, a preto jeho členstvo dňom 11. 05. 2014 v zmysle Stanov SPZ a PZ Obid zaniká. Z § 32 bod 3 písm. c/ predložených Stanov SPZ súd zistil, že o vylúčení člena PZ má rozhodovať nadpolovičná väčšina všetkých členov PZ. Žalovaný sa odvoláva na Stanovy PZ Obid, avšak tieto nepredložil, ani žiadne listinné dôkazy, na ktoré sa odvolával v podanom vyjadrení k žalobe, hoci žalobca podal i písomné odvolanie proti uzneseniu výboru PZ Obid, datované dňa 30. 05. 2014 a v podanom vyjadrení k žalobe, ako i na pojednávaní súdu, uvádza iný dôvod s odvolaním sa na ust. § 9 písm. b/ a písm. c/ Stanov SPZ, že členstvo žalobcu SPZ nezaniklo na základe rozhodnutia žalovaného, ale na základe právnej skutočnosti, a to nezaplatením členského príspevku žalobcom na rok 2013 v určenej lehote, teda zjavne iná skutočnosť, aká bola oznámená žalobcovi výborom PZ Obid a podľa dostupných listín a argumentácii účastníkov konania na ústnom pojednávaní žalobca zotrval na svojich prednesoch a argumentácií v žalobe a poprel tvrdenie žalovaného o nezaplatení členského príspevku. Žalobca na pojednávaní uviedol, že tvrdenie žalovaného o tom, že nemá zaplatené príspevky v organizácii, nie sú pravdivé, lebo každý rok riadne zaplatil. Knižka o platení príspevkov je u pokladníka žalovaného a nezaplatenie príspevku nie je dôvod na zánik členstva v organizácii. Ak by to aj bolo pravdou, toto tvrdenie sa dá ľahko zistiť a overiť. Žalobca uviedol tiež, že pokiaľ by nemal zaplatený príspevok na príslušný rok, nedostal by povolenie na poľovačku a povolenku na poľovačku dostal ešte aj minulý rok. Tiež uviedol, že v deň, keď ho vylúčili zo združenia, teda keď bol na schôdzi, chcel zaplatiť príspevok na združenie, toto mu neumožnil pokladník. Právny zástupca žalovaného na pojednávaní uviedol, že Stanovy SPZ pripúšťajú, aby SPZ mal nižšie organizačné zložky, ale podľa jeho právneho názoru žalobca nepreukázal, že zaplatil príspevok do 30. 11. 2013. Založil do spisu výpis z registra organizácii Štatistického úradu SR o identifikačných údajoch žalovaného v zmysle žaloby. K tvrdeniu žalobcu, že mu nebolo umožnené zaplatiť príspevok na spomínanej schôdzi uviedol, že toto mu nebolo umožnené z dôvodu, že žalobca už v tej dobe nebol členom žalovaného. Žalobca mohol zaplatiť príspevok, ale do inej poľovníckej organizácie, zrejme do tej, ako uvádza v žalobe. Žalobca na pojednávaní k prednesu právneho zástupcu žalovaného uviedol, že schôdza, na ktorej ho vylúčili, bola dňa 11. mája 2014, kedy mu žalovaný dal termín do 15. mája 2014, aby prestúpil do SPZ, čo aj urobil a stal sa členom Slovenského poľovníckeho zväzu, o čom predložil súdu i preukaz člena SPZ č. A025537 s fotografiou žalobcu, vystavený na meno Ladislav Morvai, člen SPZ od roku 2013 a rok 2014 bol vyznačený s pečiatkou Poľovnícke združenie Slovenský poľovnícky zväz OR Nové Zámky rok 2014. Vzhľadom na vyššie uvedené súd sa nestotožnil ani s námietkou žalovaného, že žaloba nie je dôvodná a že žalobca by sa skôr mohol domáhať určovacou žalobou, či je alebo nie je členom SPZ, lebo žalobca dňa 16. 05. 2014 už nebol členom SPZ a členom žalovaného PZ, preto nie je možné predložiť administratívny spis. V danej veci súd dospel k záveru, že vzhľadom na zmenu právnej úpravy postavenia poľovníckych združení, s účinnosťou od 01. 09. 2009, žaloba bola podaná dôvodne, keďže zákon č. 274/2009 Z. z. o poľovníctve vylučuje postup upravený podľa § 15 zákona č. 83/1990 Zb. o združovaní občanov do 01. 09. 2009. Súdu je toho názoru, a z vyššie uvedeného je zrejmé, že žalovaný ako subjekt práva má samosprávny a združovací charakter. Právo na súdnu ochranu súvisí so zásadou zákazu denegatio iustitiae, spočívajúcej v tom, že súd je povinný vykonávať súdnictvo. Súd nemôže odmietnuť výkon súdnictva s odôvodnením, že predmetný spoločenský vzťah nie je podrobne, do detailov, upravený právnym predpisom. Súd považuje za potrebné uviesť, že ak by určité ustanovenie zákona umožňovalo dvojaký výklad (jeden v súlade s Ústavou SR a iný ústavne nesúladný), má prioritu výklad ktorý je v súlade s ústavou. Pre súdy povinnosť takéhoto výkladu vyplýva z čl. 144 ods. 1 vo vzťahu k čl. 152 ods. 4 Ústavy SR; táto povinnosť súdov pritom zodpovedá ústavne garantovanému právu na súdnu ochranu podľa čl. 46 Ústavy SR. Súdy nie sú len zárukou zákonnosti, ale aj ústavnosti. Zákonnosť sa pritom odvodzuje z ústavnosti (ktorá tvorí jej jadro) a jej princípov a musí byť s týmito v súlade. Súdnictvo zabezpečuje fyzickým a právnickým osobám ochranu ich práv, zaväzuje sa poskytnúť im účinnú ochranu pred neoprávnenými zásahmi: pritom má prednostne chrániť a presadzovať individuálne základné práva a slobody. Treba preto ústavne súladným spôsobom vykladať aj ustanovenia procesných predpisov bližšie upravujúce podmienky a podrobnosti súdnej ochrany, ktoré sú zárukou účinnosti tejto právnej ochrany aj zárukou ochrany zákonného prístupu k uplatňovaniu základných práv a slobôd. V tejto súvislosti súd poukazuje na rozhodnutie Najvyššieho súdu Slovenskej republiky sp. zn. 1Sžr/159/2011, zaoberajúce sa obdobnou otázkou: zániku členstva v poľovníckom združení : „...V súvislosti s uvedeným je nutné poukázať na teóriu správneho práva, podľa ktorej medzi subjekty verejnej správy sa zaraďujú aj verejnoprávne korporácie, ktoré teória člení na územné, osobné a reálne korporácie. Najmä osobné korporácie spájajú členstvo v nej s oprávnením na výkon regulovaných povolaní alebo iných verejnoprávnych oprávnení, čo je jednotlivcovi stojacemu mimo uvedený rámec korporácie odopreté. Uvedené členstvo potom odborná literatúra označuje ako nútené členstvo, lebo iba členstvo v záujmovom združení, ktoré je síce subjektom súkromného práva, oprávňuje napríklad jednotlivca na výkon poľovníctva, ktoré je regulované verejnoprávnymi predpismi... Navyše uvedený verejnoprávny charakter aj v súčasnosti podporuje text zák. č. 274/2009 Z. z., ktorý prostredníctvom svojho § 41 a nasl. ustanovení vytvára komorový systém, tzn. systém záujmovej samosprávy s podmienkou členstva na výkon poľovníctva (najmä § 51 cit. zákona) a ďalej aj systém prísnej kontroly etického správania jednotlivých členov s tým že podriaďuje výkon poľovníctva pod dozor štátnej správy (§ 71 v spojení s § 75 zák. č. 274/2009 Z. z.)...“ Vzhľadom na vyššie uvedené bolo potrebné rozhodnúť tak, ako je uvedené vo výroku rozhodnutia a žalobou napadnuté oznámenie (rozhodnutie) žalovaného zrušiť podľa ust. § 250j ods. 3 OSP a vec vrátiť žalovanému na ďalšie konanie. Právnym názorom súdu je žalovaný viazaný (§ 250j ods. 7 OSP). O trovách konania súd rozhodol podľa § 250k ods. 1 v spojení s § 151 ods. 2 OSP a úspešnému žalobcovi priznal náhradu trov konania v sume 279,93 eur, ktoré pozostávajú zo zaplatenia súdneho poplatku za žalobu v sume 70,- eur podľa Sadzobníka súdnych poplatkov a trov právneho zastúpenia v sume 209,73 eur. Právny zástupca žalobcu si vyčíslil trovy za poskytnuté právne služby žalobcovi v zmysle § 11 ods. 1 písm. a/ vyhl. č. 655/2004 Z. z. o odmenách a náhradách advokátov za poskytovanie právnych služieb, v spojení s § 13a ods. 1 písm. a/ cit. vyhlášky za dva úkony právnej služby po 61,87 eur (prevzatie veci, spísanie žaloby na súd) a za jeden úkon právnej služby podľa § 13a ods. 1 písm. c/ cit. vyhlášky po 61,87 eur (spísanie výzvy na nápravu vo veci zaniknutého členstva v PZ Obid), plus 3x RP po 8,04 eur, ktoré trovy je žalovaný povinný zaplatiť žalobcovi tak, ako je uvedené vo výroku tohto rozhodnutia, do 15 dní od právoplatnosti rozsudku. Poučenie: Proti tomuto rozsudku možno podať odvolanie na Najvyšší súd SR v Bratislave, do 15-tich dní odo dňa doručenia, cestou podpísaného súdu, v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 OSP).

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2015:4014200733.1 (dáta aktuálne k 15. 11. 2026). Záväzné je znenie zverejnené súdom.




